

**Στην τελετή έναρξης του Παγκοσμίου Πρωταθλήματος**

**Ιστιοσανίδας Techno 2022 ο Πρόεδρος του ΚΟΑ**

Ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης παρευρέθηκε στην τελετή έναρξης του Παγκοσμίου Πρωταθλήματος Ιστιοσανίδας Techno 2022 στην Μαρίνα Λεμεσού την Δευτέρα 31 Οκτωβρίου. Παρών στην τελετή έναρξης και το μέλος του ΔΣ ΚΟΑ Ανδρόνικος Ανδρονίκου.

«Είναι μία διοργάνωση με τεράστια αξία για τον αθλητικό τουρισμό της Κύπρου, ενώ παράλληλα αποτελεί μεγάλη διαφήμιση για το νησί μας διεθνώς. Ο Κυπριακός Οργανισμός Αθλητισμού χαιρετίζει τέτοιες πρωτοβουλίες που λειτουργούν ως πρεσβευτής της Κύπρου στο εξωτερικό», τόνισε ο Πρόεδρος του ΚΟΑ στον χαιρετισμό του, δίνοντας παράλληλα συγχαρητήρια στην Κυπριακή Ιστιοπλοϊκή Ομοσπονδία για την ανάληψη και διοργάνωση αυτού του τουρνουά, που αποτελεί επιστέγασμα της εξαιρετικής δουλειάς που γίνεται όλα αυτά τα χρόνια.

Στην τελετή έναρξης παρέλασαν 21 χώρες, με τη μεγάλη γιορτή της ιστιοπλοΐας να ξεκινά σήμερα με τη συμμετοχή 230 ιστιοπλόων και ολοκληρώνεται στις 5 του μήνα.